Papersnake/gushiwen huggingface dataset:
乙酉1705三月十七夜渡海遇飓天晓觅澎湖不得回西北帆屡濒于危作歌
孙元衡（清代）

羲和鞭日日已西，金门理楫乌鹊栖。
满张云帆夜济海，天吴镇静无纤翳。
东方蟾蜍照颜色，高低万顷黄琉璃。
飞廉倏来海若怒，颓飙鼓锐喧鲸鲵。
南箕簸扬北斗乱，马衔罔象随蛟犀。
暴骇铿訇两耳裂，金甲格斗交鼓鼙。
倒悬不解云动席，宛有异物来诃诋。
伏艎僮仆呕欲死，胆汁沥尽挛腰脐。
长夜漫漫半人鬼，舵楼一唱疑天鸡。
阿班眩睫痿筋力，出海环珓频难稽。
不见澎湖见飞鸟，飞鸟已没山转迷。
旁罗子午晷度错，陷身异域同酸嘶。
况闻北嶕沙似铁，误尔触之为粉齑！
回帆北向岂得已，失所犹作中原泥。
浪锋舂汉鹢首立，下漩涡臼高桅低。
怒涛汹溅顶踵湿，悔不脱壳为凫鹥！
此事但蒙神鬼力，窅然大地真浮稊。
翠华南幸公卿集，从臣旧识咸金闺。
挂冠神武踪巳迈，愿乞骸骨还山溪。
读书有儿织有妻，春深烟雨把锄犁。
题五泄瀑布四首
喻良能（宋代）

越绝徒闻万壑流，他山未比此山幽。
谁云十地有热恼，但觉三伏生凉秋。
吴园杂咏十九首 其十八 秋香亭
彭汝砺（宋代）

岂不有春华，不如秋后香。红紫不禁风，黄花耐雪霜。

几时登其亭，采采泛彼觞。
鹊桥仙
吕渭老（宋代）

西风不落，薄衾孤枕，记起花时些个。宿愁新恨两关心，说道理、分疏不可。

别愁如絮，佳期何在，古屋萧萧灯火。打窗风雨又何消，梦未就、依前惊破。
前年春与楚正步同游陟屺寺今兹已复周岁窅然
司马光（宋代）

陟屺寺南山，曾陪半日闲。
春来梦携手，宛在白云间。
赠狄鸣善捧檄迎母往金兰州就养
张昱（元代）

人子能不念其母，乌鸟哑哑犹返哺。十月怀娠乳抱劳，亦期仰事慰迟暮。

那知中道母子分，南望亲舍唯白云。伯也执殳在军旅，堂上消息空传闻。

将军命许迎就养，拜捧檄文喜无量。杭州万里到兰州，母见子如堕天上。

膝间乍见欢复悲，天河水流有合时。宜男草是别时草，老莱衣是别时衣。

只今四海车书一，人间万事真难必。十年戎马行陈间，子母团圞有今日。
送龚沙溪宪长迁湖广石辖歌
湛若水（明代）

沙溪参藩今总宪，袖里龙泉金百炼。春生秋杀百何私，白日青百人共见。

有脚阳春去复来，广人再睹春风面。帝念湖南为帝乡，右辖须得千夫良。

简俾明公捧檄行，直从岭表趋岳阳。薇垣三日足甘雨，湖岳为尔生辉光。

甘泉野老无拘束，脚底洞百三十六。神游衡岳四十年，祝融招手坐青玉。

愿公无禁朱陵关，鹤驭来时春草绿。
游三洞金盆诸峰绝句二十首 其十
叶颙（元代）

徘徊三洞天，拚作十日留。何当约安期，共为千载游。
盆蕉盆稼各一首 其一
释居简（宋代）

不才脆弱自天全，亦既它怜复自怜。根托器盛宜瘦小，叶从心展看芳鲜。

近听似有秋声远，侧卷都无露点圆。时把短屏遮凤尾，不教细字上蛮笺。
与高司谏书
欧阳修（宋代）

修顿首再拜，白司谏足下：某年十七时，家随州，见天圣二年进十及第榜，始识足下姓名。是时予年少，未与人接，又居远方，但闻今宋舍人兄弟，与叶道卿、郑天休数人者，以文学大有名，号称得人。而足下厕其间，独无卓卓可道说者，予固疑足下不知何如人也。其后更十一年，予再至京师，足下已为御史里行，然犹未暇一识足下之面。但时时于予友尹师鲁问足下之贤否。而师鲁说足下：“正直有学问，君子人也。”予犹疑之。夫正直者，不可屈曲；有学问者，必能辨是非。以不可屈之节，有能辨是非之明，又为言事之官，而俯仰默默，无异众人，是果贤者耶！此不得使予之不疑也。自足下为谏官来，始得相识。侃然正色，论前世事，历历可听，褒贬是非，无一谬说。噫！持此辩以示人，孰不爱之？虽予亦疑足下真君子也。是予自闻足下之名及相识，凡十有四年而三疑之。今者推其实迹而较之，然后决知足下非君子也。

前日范希文贬官后，与足下相见于安道家。足下诋诮希文为人。予始闻之，疑是戏言；及见师鲁，亦说足下深非希文所为，然后其疑遂决。希文平生刚正、好学、通古今，其立朝有本末，天下所共知。今又以言事触宰相得罪。足下既不能为辨其非辜，又畏有识者之责己，遂随而诋之，以为当黜，是可怪也。夫人之性，刚果懦软，禀之于天，不可勉强。虽圣人亦不以不能责人之必能。今足下家有老母，身惜官位，惧饥寒而顾利禄，不敢一忤宰相以近刑祸，此乃庸人之常情，不过作一不才谏官尔。虽朝廷君子，亦将闵足下之不能，而不责以必能也。今乃不然，反昂然自得，了无愧畏，便毁其贤以为当黜，庶乎饰己不言之过。夫力所不敢为，乃愚者之不逮；以智文其过，此君子之贼也。

且希文果不贤邪？自三四年来，从大理寺丞至前行员外郎，作待制日，日备顾问，今班行中无与比者。是天子骤用不贤之人？夫使天子待不贤以为贤，是聪明有所未尽。足下身为司谏，乃耳目之官，当其骤用时，何不一为天子辨其不贤，反默默无一语；待其自败，然后随而非之。若果贤邪？则今日天子与宰相以忤意逐贤人，足下不得不言。是则足下以希文为贤，亦不免责；以为不贤，亦不免责，大抵罪在默默尔。

昔汉杀萧望之与王章，计其当时之议，必不肯明言杀贤者也。必以石显、王凤为忠臣，望之与章为不贤而被罪也。今足下视石显、王凤果忠邪？望之与章果不贤邪？当时亦有谏臣，必不肯自言畏祸而不谏，亦必曰当诛而不足谏也。今足下视之，果当诛邪？是直可欺当时之人，而不可欺后世也。今足下又欲欺今人，而不惧后世之不可欺邪？况今之人未可欺也。

伏以今皇帝即位已来，进用谏臣，容纳言论，如曹修古、刘越虽殁，犹被褒称。今希文与孔道辅皆自谏诤擢用。足下幸生此时，遇纳谏之圣主如此，犹不敢一言，何也？前日又闻御史台榜朝堂，戒百官不得越职言事，是可言者惟谏臣尔。若足下又遂不言，是天下无得言者也。足下在其位而不言，便当去之，无妨他人之堪其任者也。昨日安道贬官，师鲁待罪，足下犹能以面目见十大夫，出入朝中称谏官，是足下不复知人间有羞耻事尔。所可惜者，圣朝有事，谏官不言而使他人言之，书在史册，他日为朝廷羞者，足下也。

《春秋》之法，责贤者备。今某区区犹望足下之能一言者，不忍便绝足下，而不以贤者责也。若犹以谓希文不贤而当逐，则予今所言如此，乃是朋邪之人尔。愿足下直携此书于朝，使正予罪而诛之，使天下皆释然知希文之当逐，亦谏臣之一効也。

前日足下在安道家，召予往论希文之事。时坐有他客，不能尽所怀。故辄布区区，伏惟幸察，不宣。修再拜。
咏史诗。华亭
胡曾（唐代）

陆机西没洛阳城，吴国春风草又青。

惆怅月中千岁鹤，夜来犹为唳华亭。
辛亥季冬雪中作
刘应时（宋代）

冻云横山风卷沙，槎牙古木鸣寒鸦。
长空黯淡常如晚，烟景凄为亦自佳。
开窗未及一食顷，剪水俄倾六出花。
须臾势欲包天地，粲然枯卉皆璚葩。
江村景物堪入画，渔翁荡桨依枯葭。
重裘肥马谁氏子，银鞍蹀躞山路斜。
臞儒事业政不恶，拥书至乐何以加。
团圞共向榾柮火，温然春意生吾家。
不能半夜缚元济，亦懒扁舟泛若耶。
洒窗入竹有余韵，顿觉时兴清无涯。
归留都寓邸
杨旦（明代）

虚名逐逐等浮槎，节序推移感物华。梁上小巢初乳燕，墙头垂柳已胜鸦。

庭无俗客诗怀好，门掩清风宦况嘉。笑撚吟髭成短韵，诗喉新试武夷茶。
虞美人·疏篱曲径田家小
周邦彦（宋代）

疏篱曲径田家小。云树开清晓。天寒山色有无中。野外一声钟起、送孤蓬。
添衣策马寻亭堠。愁抱惟宜酒。菰蒲睡鸭占陂塘。纵被行人惊散、又成双。
古道
翁卷（宋代）

古道今不见，今交非古情。
交情亦何难，难逢双目明。
青松生青亦，真节莫与并。
植之廛郭旁，流俗多所轻。
远道岂易行，出门悔吝生。
君看天上云，何心更营营。
勿言贫未安，安贫存令名。
对酒
陈宪章（明代）

半开半谢花相催，江水东流不复回。
扶杖江头看花树，不知笑向酒家来。
题郎官湖
唐庚（宋代）

湖边冷艳浸秋蒲，湖上寒光转夜乌。太白持杯问月罢，为子题作谪官湖。
八咏诗 会圃临春风
沈约（南北朝）

临春风。
春风起春树。
游丝暧如网。
落花雰似雾。
先泛天渊池。
还过细柳枝。
蝶逢飞摇扬。
燕值羽参池。
扬桂旆。
动芝盖。
开燕裾。
吹赵带。
赵带飞参差。
燕裾合且离。
回簪复转黛。
顾步惜容仪。
容仪已照灼。
春风复回薄。
氛氲桃李花。
青跗含素萼。
既为风所开。
复为风所落。
摇绿蔕。
抗紫茎。
舞春雪。
杂流莺。
曲房开兮金铺响。
金铺响兮妾思惊。
梧台未阴。
淇川始碧。
迎行雨于高唐。
送归鸿于碣石。
经洞房。
响纨素。
感幽闺。
思帏帟。
想芳园兮可以游。
念兰翘兮渐堪摘。
拂明镜之冬尘。
解罗衣之秋襞。
既铿锵以动佩。
又絪缊而流射。
始摇荡以入闺。
终徘徊而缘隙。
鸣珠帘于绣户。
散芳尘于绮席。
是时怅思妇。
安能久行役。
佳人不在兹。
春风为谁惜。
山阴道中三首 其三
王慧（清代）

溪流绕巉岩，一苇去不息。沙濑清且浅，水底见竹色。

文石无岁年，山根浸历历。谷鸟鸣转幽，溯洄安所极。

水花爱明净，绝境杳难即。可有浣纱人，一笑似相识。
代简答次中见留
孔武仲（宋代）

诗夸洞庭湖，盖举其粗尔。
自此稍南行，更有潇湘水。
潇湘如此流，浅深清见底。
吾邑在其旁，桑麻百余里。
民经南巡后，淳庞犹可喜。
白酒日相沽，鲈鱼夜成市。
念方从吏隐，小官不为耻。
先期了赋租，随时用鞭箠。
此外无余事，看山聊隐几。
还作小诗篇，寄声前御史。
御史吾故人，风义今为伟。
超迁未复甚，久仆行复起。
但使交期在，不须论远迩。
今夕宿朱仙，相望月明裹。
题远景山水四首 其四
释元肇（宋代）

山远天高下，云深树有无。出关曾万里，惯识晓行图。
周芸皋夫子招宴榕林
蔡廷兰（清代）

消炎天气正初秋，避暑榕林快胜游。满座笙歌连日醉，群公笔墨几时留。

松生午籁涛喧榻，竹翳斜晖影倒楼。西望蒲帆明远浦，一回诗思在沧洲。
劝酒
韦骧（宋代）

二月已破三月来，青春白日映楼台。劝君更饮一杯酒，一月人生笑几回。
送韩钦圣学士京西提刑
梅尧臣（宋代）

王朝慎常刑，恐民陷非辟。
分命遣使车，谬枉得举摘。
兼之劝农遣，欲野无旷隙。
韩侯夙所志，功利岂止百。
茫茫唐邓间，荒土无牛迹。
邵阏废未久，柘阳仍旧白。
二地傥复营，万世不可易。
昔在汉家时，近亲多占籍。
苟或非膏腴，当应徒畿赤。
每念辄叹嗟，未能俾尽画。
天将富斯民，事与愿不隔。
其易谓何如，拾芥由琥珀。
我今送韩侯，书以赠无责。
偶作 其三
顾永年（清代）

诛求岂必尽吹毛，名教如何置我曹。一死许人忘母在，九重无我觉天高。

丝丝愁绪成机杼，鹿鹿心头似桔槔。未是此身沈宦海，梦魂久已怯风涛。
满庭芳·柳外寻春
辛弃疾（宋代）

柳外寻春，花边得句，怪公喜气轩眉。阳春白雪，清唱古今稀。曾是金銮旧客，记凤凰、独绕天池。挥毫罢，天颜有喜，催赐上方彝。只今江海上，钧天梦觉，清泪如丝。算除非，痛把酒疗花治。明日五湖佳兴，扁舟去、一笑谁知。溪堂好，且拼一醉，倚杖读韩碑。
拜李谪仙墓
高翥（宋代）

萧萧高冢占云根，故老相传太白坟。
白骨定随风月冷，青山长白姓名存。
平生出处犹如见，一死浮沈异所闻。
客子开元书记后，故来浇酒些清魂。
予自去冬闰十一月遣人还泰和迎候余弟子彦与
刘崧（元代）

南北相望路七千，南风只有中盐船。
故乡消息何时发，纵得书来是半年。
莫辞酒
陆游（宋代）

劝君莫辞酒，酒能解君愁；劝君勤采药，药可使疾廖。
此外莫废书，书亦岂君误？古来败人事，正以不学故。
愁去疾亦平，便腹如瓠壶，努力贮万卷，无此令君愚。
长干曲
于慎行（明代）

妾住在长干，离居岁欲阑。洞庭归客少，浦口去人难。

雨落吴天暮，云横楚岫寒。含情何所待，憔悴碧江湍。
和雨困简张梅间韵
周霆震（元代）

天气浑疑挟楚氛，雨淫愁向早春闻。红淹小圃违芳信，绿泛回塘乱縠纹。

远树鸟飞村舍没，淡烟人立野桥分。空馀落塈邻翁壁，颠倒蜗涎似篆文。
雨阻游期答余同寅韵
韩雍（明代）

花正纷纷草正菲，登山久约谢元晖。无情最是连朝雨，阻我东风倒载归。
瑞云院大树林中二首
方回（元代）

城中遥望万重云，今日蝉声始一闻。
略计此山松竹数，汉时应比百封君。
细柳营 其二
郭之奇（明代）

阃外争传细柳踪，纷纷棘霸漫相逢。备胡何事堪忘守，节制之师岂但攻。

当日不闻天子诏，千秋犹识汉军容。征麾乍指旄头落，上郡云中忽罢烽。
诉衷情·林泉退隐作生涯
侯善渊（元代）

林泉退隐作生涯。寂寞弃繁华。中山翠微仙子，满目泛灵砂。凝素液，混丹霞。坼瑶葩。云涛烟浪，岛外方壶，那里人家。
颂一百则
释重顯（宋代）

一国之师亦强名，南阳独许振嘉声。
大唐扶得真天子，曾踏毗卢顶上行。
奉柬上舍少弼世良二兄 其二
陈尚惠（清代）

落拓天涯客，飘飘狎海鸥。翔蒿惭斥鴳，伏枥愧骅骝。

厚贶叨持赠，佳章惠再投。春魁谁佔得，端合让名流。
于中好·别绪如丝睡不成
纳兰性德（清代）

别绪如丝睡不成，那堪孤枕梦边城。因听紫塞三更雨，却忆红楼半夜灯。
书郑重，恨分明，天将愁味酿多情。起来呵手封题处，偏到鸳鸯两字冰。
偈四首 其二
释净端（宋代）

八还之教垂来久，自古宗师各分剖。直饶还得不还时，也是虾逃不出斗。
资福遣土地出院 其二
释怀深（宋代）

村歌社舞拜祠堂，臭秽腥膻污道场。要答神明冥护力，晨昏烧取一炉香。
求河泊刘昌期隐馀茶 其一
蓝仁（明代）

苍颜白发未投閒，祇讶名兼吏隐难。月校舟缗留渡口，春催茶隐住林间。

何年天禄然藜杖，旧日霜台借铁冠。圣代于今偏敬老，几人半俸卧柴关。
看花
曾巩（宋代）

春来日日探花开，紫陌看花始此回。欲赋妍华无健笔，拟酬芳此怕深杯。

但知抖擞红尘去，莫问鬅鬙白发催。更老风情转应少，且邀佳客试徘徊。
韩信庙
刘禹锡（唐代）

将略兵机命世雄，苍黄钟室叹良弓。

遂令后代登坛者，每一寻思怕立功。
读古德传八首 其八
释德洪（宋代）

绝知名迹能妨道，正恐师承亦累人。问法沙弥莫饶舌，百年逆旅要同尘。
见元九悼亡诗因以此寄
白居易（唐代）

夜泪闇销明月幌，春肠遥断牡丹庭。人间此病治无药，唯有楞伽四卷经。
观宗室曹夫人画 其一
释道潜（宋代）

野水平林眇不穷，雪翻鸥鹭点晴空。洞房岂识江湖趣，意象冥将造化同。
绍兴祀岳镇海渎四十三首
佚名（隋代）

赫赫作镇，幽朔之垂。
兼福我民，食哉具宜。
克配彼岳，有严等衰。
蠲我灌礼，其敢不祗。
和谢吏部铁字韵三十四首·游山三首
邓肃（宋代）

人生要在行乐耳，四化相磨逝流水。
溪山佳处饱遨游，莫为羶荤亲俗子。
解龟谁顾谪仙人，玉局题墙亦遭嗔。
世人例作叶公解，但喜画龙谁识真。
何如便与尘寰绝，醉倒莫嫌茅店拙。
青骢门外击垂杨，旋乞青禾剉白铁。
过张天骥山人郊居
苏辙（宋代）

南山莫将归，下访张夫子。
黍稷满秋风，蓬麻翳邻里。
君年三十八，三十有归意。
躬耕奉慈亲，未觉锄櫌鄙。
读书北窗竹，酿酒南园水。
松菊半成阴，日有幽居喜。
客来时借问，问子何年起，新求西溪石，更筑茆堂址。
但令三岁熟，此计行亦遂。
堂成不出门，清名满朝市。
野芳亭写望
张镃（宋代）

晚雨凄微叶未斑，小亭非但揖西山。
船行半山青蒲末，塔立参排杂树间。
了事儿痴妨剧醉，澹阴天气合清閒。
幽居不与红尘隔，退食何能一往还。
西江月·忆昔钱塘话别
佚名（宋代）

忆昔钱塘话别，十年社燕秋鸿。今朝忽遇暮云东。对坐旗亭说梦。破帽手遮西日，练衣袖卷寒风。芦花江上两衰翁。消得几番相送。
揖翠轩
朱翌（宋代）

篛笠蓑衣一叶舟，西风吹我与同游。
洋洋盈耳松声乱，亹亹逼人山翠浮。
讲罢已闻花雨落，心清暗与妙香投。
道人居士忘机久，一饱关门相对休。
惠山用东坡和王武陵窦群朱宿三诗韵 其三
刘藻（宋代）

扪萝陟东堂，空庭布修樾。山外午炊熟，岩际钟声绝。

飒然风雨来，云水互明灭。那能信宿留，夜煮寒泉月。

为叹岁月促，逝者如弩发。谁是漱流人，一访烟霞辙。
和梁签判颍州西湖十三题·碧澜堂
苏颂（宋代）

北渚清泠十顷波，偶来凭槛意如何。
且观秋水蒙庄论，休听沧浪渔父歌。
除夕吴子充诸人集旅寓有感
谢榛（明代）

一年忧喜今宵过，两鬓风霜明日新。
书剑自怜多病客，江湖同是放歌人。
宫中烛映西山雪，笛里梅传上国春。
他日听莺怀旧侣，不知谁共醉芳晨。
晚望信道立竹林边
陈与义（宋代）

修竹林边烟过迟，幅巾藜杖立疏篱。
恨无顾陆同携手，写取孙郎觅句诗。
程言聚散有感次前韵
陈造（宋代）

不须劝醉翠眉长，莫问何时腰下黄。
剩喜相逢各强健，免教闻笛赋山阳。
谢昌鉴堂
释居简（宋代）

三年雪峰居，饱吃雪峰饭。不弄死鳖鼻，终日视云汉。

众狙纷喜怒，我侬只管看。鉴堂赏此音，一唱复三叹。

无端高索价，担起睦州板。问之何因尔，佛法不怕烂。
句
李馀（唐代）

长安东门别，立马生白发。

霁后轩盖繁，南山瑞烟发。

尝忧车马繁，土薄闻水声。（并见张为《主客图》）
关山月
徐以升（清代）

大旗霞卷夕阳残，旋见边城涌玉盘。鼓角无声霜气肃，山河流影镜光寒。

白头汉将占星立，红泪胡姬倚马看。净扫烟尘天阙迥，清辉多处识长安。
寄题沙溪宝锡院
欧阳修（宋代）

为爱江西物物佳，作诗尝向北人夸。
青林霜日换枫叶，白水秋风吹稻花。
酿酒烹鸡留醉客，鸣机织苎遍山家。
野僧独得无生乐，终日焚香坐结跏。
偈颂一百二十三首 其一二一
释崇岳（宋代）

一二三四五，五四三二一。
风过树头摇，天晴日头出。
会得日头出，不公而自屈。
叹昨日三首
卢仝（唐代）

昨日之日不可追，今日之日须臾期。如此如此复如此，

壮心死尽生鬓丝。秋风落叶客肠断，不办斗酒开愁眉。

贤名圣行甚辛苦，周公孔子徒自欺。

天下薄夫苦耽酒，玉川先生也耽酒。薄夫有钱恣张乐，

先生无钱养恬漠。有钱无钱俱可怜，百年骤过如流川。

平生心事消散尽，天上白日悠悠悬。

上帝板板主何物，日车劫劫西向没。自古贤圣无奈何，

道行不得皆白骨。白骨土化鬼入泉，生人莫负平生年。

何时出得禁酒国，满瓮酿酒曝背眠。
寄题运使方公祠堂
叶适（宋代）

投村宿店破鞍鞯，乞盐放酒心拳拳。
南荒走遍得痟渴，玉井无藕何由痊。
令子名高压苏武，暂来重靓经行处，
追思往事空泫然，榜墨尚亲墙壁护。
佛幢五丈留衣冠，大书刻记词辛酸。
神来正值荔枝熟，神去还愁桂子寒。
吁嗟岭民未知礼，因君始拜令颡泚。
从今箫鼓祭春秋，福我如生首长稽。
甲寅新春至湖上值雨
鲍鼎铨（清代）

风尘劳岁月，今复过西湖。山水真知己，楼台旧画图。

春光堤上早，客思雨中孤。独向空濛望，莺花问有无。
明发海智寺遇雨二首
杨万里（宋代）

枉教一月费春风，不及朝来细雨功。
草色染来蓝样翠，桃花洗得内般红。
惜奴娇·不厮知名
王之道（宋代）

不厮知名，怎奈向、前缘注定。一封书、便成媒娉。千里相从，恰似寻盟合姓。泥泞。尚隔个、轿儿难近。薄薄纱厨，小驿夜凉人静。红一点、暗通犀晕。花月多情，摇碎半窗清影。安稳。悄不知、人痛损。
长相思 别意
徐灿（清代）

花冥冥。水泠泠。雨雨风风满碧汀。劳劳长短亭。

想凄清。倚银屏。点点声声不忍听。盈盈泪暗零。
黄花巷新居 其一
刘景熙（清代）

城市亦山林，林阴一径深。长堤春草碧，古堞暮烟沈。

窗北羲皇卧，瀼西子美吟。敢云居室善，且寄寂寥心。
夜游宫·因被吾皇手诏
佚名（宋代）

因被吾皇手诏。把天下、寺来改了。大觉金仙也不小。德士道。却我甚头脑。道袍须索要。冠儿戴、恁且休笑。最是一种祥瑞好。古来少。葫芦上面生芝草。
绿阴
汪莘（宋代）

绿阴窗底蔚蓝光，习习清风入座凉。
五月人间同此意，故知彭泽到羲皇。
和许守松棚
吴芾（宋代）

插天修干已鳞皴，谁挽青枝架水滨。
却退炎威凉满座，都缘清荫布如云。
王丞自鄞城归又许入剡
戴表元（宋代）

江城醉别太匆匆，风雪家园一笑同。
尽健不妨天予老，绝清那许鬼欺穷。
简书异日关谁事，灯火寒乡赖此翁。
几度丁宁鸡黍约，扫关拂榻误儿童。
桃园忆故人 重阳全真集卷之三
王哲（金朝）

琉璃枝上琼花＊。蓓蕾间成玛瑙。乌玉叶儿偏好。四件谁能讨。静中认得真家宝。艳彩诚非草草。唯有个人知道。共得归蓬岛。
大梵山寺院奉呈趣上人赵中丞
卢纶（唐代）

渐欲休人事，僧房学闭关。伴鱼浮水上，看鹤向林间。

寺古秋仍早，松深暮更闲。月中随道友，夜夜坐空山。
环翠参天
陈繗（明代）

一林真趣一高堂，四面阴森四序苍。弹雨九□和泪鹤，凌霄千仞接飞凰。

分香易到兰阶上，有实虽遗李道傍。自是参天多雨露，向荣生意起春忙。
香球
元稹（唐代）

顺俗唯团转，居中莫动摇。爱君心不恻，犹讶火长烧。
首夏病间
白居易（唐代）

我生来几时，万有四千日。自省于其间，非忧即有疾。

老去虑渐息，年来病初愈。忽喜身与心，泰然两无苦。

况兹孟夏月，清和好时节。微风吹袷衣，不寒复不热。

移榻树阴下，竟日何所为。或饮一瓯茗，或吟两句诗。

内无忧患迫，外无职役羁。此日不自适，何时是适时。
黄仲则景仁自太平来新安留试院月余将有武陵之行诗以赠别
袁钧（清代）

忆昔相逢岁在丑，五载天涯惜分手。如何复此客中别，小住匆匆未为久。

君家旧在东海东，君才矫矫如游龙。独怜孤贫亦如我，打包行脚身飘蓬。

飘蓬一去知何处，风雨西泠梦中路。锦囊收尽好山川，邮筒定有惊人句。

少陵已往谪仙死，后之作者竟谁是。韩门张李苏秦黄，同学故人望吾子。

我辈行藏不可常，侧身东望天海长。那堪去住同为客，辜负桑榆爱日光。
邺都引
张说（唐代）

君不见魏武草创争天禄，群雄睚眦相驰逐。
昼携壮士破坚阵，夜接词人赋华屋。
都邑缭绕西山阳，桑榆汗漫漳河曲。
城郭为墟人代改，但见西园明月在。
邺旁高冢多贵臣，蛾眉曼睩共灰尘。
试上铜台歌舞处，惟有秋风愁杀人。
病起
释文珦（宋代）

病起山房四壁空，一年春尽雨声中。
无人知道情怀恶，独倚溪桥看落红。
临江仙 其二 忆昔
吴绮（清代）

忆昔茂陵犹覆发，相逢碧玉亭亭。十年飘泊共瑶京。

彩云徒入亭，白月太无情。枕膝空留一语，招魂已隔三生。

可怜来去未分明。纸衣悲大妇，画扇泣遗婴。
老彭像
舒岳祥（宋代）

篯铿自古寿称延，上下尧殷九百年。自是周遮加谨畏，至今百忌历犹传。
题赵子固水墨双钩水仙巷
仇远（元代）

冰薄沙昏短草枯，采香人远隔湘湖。
谁留夜月群仙佩，绝胜秋风畹图。
白粲铜盘倾沆瀣，清明宝玦破珊瑚。
却怜不得同兰蕙，一识清醒楚大夫。
对月忆满子权
王令（宋代）

长风掠海来，吹月散百链。
青天豁四碧，云霭不容缘。
窗轩飒先豁，露气入簟扇。
宽庭生夜凉，蚊口不得擅。
人静暮客去，坐偃适自便。
清牵睡思醒，明发醉胆健。
披风睨白月，瞪视不为眩。
未甘景独胜，思出大句衒。
狂搜得无奇，猛吐复自吮。
篇成若奴婢，气骨终凡贱。
弃置不复收，叹感退自旋。
起探君寄诗，兀坐讽百遍。
駮哉刻雄劲，百札洞一箭。
间逢骋新奇，春云弄晴霰。
古镜终重厚，九鼎挂一铉。
吾尝笑夫人，语富则自愿。
及婴爱君念，始自信惓惓。
阅女当求嫱，慕士在获彦。
鄙哉寻常者，何用目识遍。
得逢诚幸多，既别遂堪喭。
乖离时况久，会合卜未先。
思之不可见，飞魂不身恋。
豁城崔嵬高，围我屹若圈。
安得擘风翅，飞出不自殿。
巧为相见谋，反覆竟未善。
惟当远相要，共借月为面。
相离苟同天，举目亦两见。
又况相去间，财止百里县。
不知道可否，寄诗代请劝。
李仁甫侍讲阁学挽诗二首 其一
杨万里（宋代）

紫橐犹黄帽，青灯到白头。芝庭过晁董，金鐀续春秋。

晓月承明寂，东风玉垒愁。殷勤倩潮水，将泪去西州。
谢王七舍人施手写华严经并大藏等经及弥陀像 其一
释怀深（宋代）

大千经卷毫端出，铁划银钩字字清。更会当头这一点，六尘堆上放光明。
鸭城渔火
陈翰（清代）

一片吴波白，何由问废兴。蒙蒙秋雨晦，点点鸭城灯。
天姥道中
释行海（宋代）

春风陌上野花香，目送北归鸿雁行。
百里青山行不尽，隔烟啼鸟又斜阳。
和催雪
卫宗武（宋代）

我欲问天天穹窿，岁卜其有於岁终。
胡然玄律欲遒尽，燠乎一岁融而冲。
冻肤未起玉楼粟，寒力尚怯珠槽红。
腊前三见瑞盈尺，九土斯农之望同。
沍寒虽以云布沪，合影尚欠农通胧。
梁园徒聚为赋客中，灞桥更误能诗翁。
倩谁剪下银潢水，六花人代天施工。
不必作威藉风伯，不必布势劳丰隆。
预占多稼满周亩，首验小麦连崆峒。
尝闻玉妃从者万，要看羽冲来仙宫。
未多刘子比西阆，抑陋卫人歌北风。
撑肠吐出冰雪句，清辉交映弥寒空。
列岑银铸增突兀，千林楮刻森玲珑。
瑶芝一望千万顷，不辨田上田中中。
忆昔腊霙点予须，至今皓首如飞蓬。
自怜老朽难用世，只堪把耒勤农功。
行天须见度有马，入地庶使潜无螽。
年丰常愿颂秋报，岂止击壤歌三农。
饮马长城窟
王炎（宋代）

春风塞草青，胡儿区脱静。
秋风塞草黄，胡骑角弓劲。
秦人驱丁夫，筑城备强胡。
城成有亏日，胡来无已时。
哀笳中夜起，战马竖双耳。
苍茫沙上月，幽咽陇头水。
征人悲故乡，闺人守空房。
安得霍嫖姚，饮马瀚海旁。
东坡八首
苏轼（宋代）

自昔有微泉，来从远岭背。
穿城过聚落，流恶壮蓬艾。
去为柯氏陂，十亩鱼虾会。
岁旱泉亦竭，枯萍黏破块。
昨夜南山云，雨到一犁外。
泫然寻故渎，知我理荒荟。
泥芹有宿根，一寸嗟独在。
雪芽何时动，春鸠行可脍。
梅花二首
潘玙（宋代）

雪中独爱此花开，莫笑花飞委绿苔。
骨里有香吹不散，明年依旧领春回。
清心镜 乐真风
马钰（金朝）

马风风，风得好。摆脱家缘，无烦无恼。自今后、不作猖狂，便一心办道。净神炉，清丹灶。炼汞烹铅，屏除阴耗。一阳生、大药灵灵，有分
于晦若穆若昆季侨居倪氏庄秋夜过谈有作
徐樾（清代）

孤馆池塘上，高谈秋夜凉。林疏低近水，菜好嫩经霜。

踏月人三五，吟诗句短长。漏残书乱检，讹字费商量。
送春二首 其一
曹家达（清代）

渍水墙阴暗绿苔，麦苗风后楝花开。渭城朝雨歌三叠，江路斜阳酒一杯。

枉遣鹧鸪啼蜀国，况堪麋鹿上苏台。天涯芳草无消息，徒见将离遍地栽。
次韵和吴侍郎以余偶名新花为压丛春见贶
宋庠（宋代）

异草来何许，低昂曲沼滨。
不胜丛上意，翻作叶中春。
逗蕊清香远，衔跗绛彩匀。
芳心如有属，宜在赋诗人。
送将官梁左藏赴莫州
苏轼（宋代）

燕南垂，赵北际，其间不合大如砺。
至今父老哀公孙，烝土为城铁作门。
城中积谷三百万，猛士如云骄不战。
一朝鼓角鸣地中，帐下美人空掩面。
岂如千骑平时来，笑谈謦欬生风雷。
葛巾羽扇红尘静，投壶雅歌清燕开。
东方健儿虓虎样，泣涕怀思廉耻将。
彭城老守亦凄然，不见君家雪儿唱。
喻常吾直（时为摄官）
元结（唐代）

山泽多饥人，闾里多坏屋。战争且未息，征敛何时足。

不能救人患，不合食天粟。何况假一官，而苟求其禄。

近年更长吏，数月未为速。来者罢而官，岂得不为辱。

劝为辞府主，从我游退谷。谷中有寒泉，为尔洗尘服。
痴人
林希逸（宋代）

痴人多见算穷通，我亦痴人却耐穷。幸有读书閒日子，何曾问命老星翁。

岂能忘世差无欲，纵似谈禅不落空。千载英豪皆可数，未知约略与谁同。
水调歌头（元日客宁都）
赵长卿（宋代）

离愁晚如织，托酒与消磨。奈何酒薄愁重，越醉越愁多。忍对碧天好夜，皓月流光无际，光影转庭柯。有恨空垂泪，无语但悲歌。

因凝想，从别后，蹙双蛾。春来底事，孤负紫袖与红靴。速整雕鞍归去，著意浅斟低唱，细看小婆娑。万蕊千花里，一任玉颜酡。
离行在即事三首 其二
吕本中（宋代）

漂泊留旁郡，烦人久厚颜。强求微禄去，未得故乡还。

驿骑随朝发，舟师语夜阑。到家传吉梦，归使下燕山。
次韵张汉卿梦庵十八咏 其九 众香堂
史浩（宋代）

秾薰知见林，燕坐观物化。鼻孔如撩天，可闻不可画。
独居会稽官舍送僧游龟溪因记寄声弊庐
刘一止（宋代）

老人年六十，生理常刺促。归无一棱田，此事乱心曲。

妻孥渺相一，幼稚炯在目。师今遇龟溪，山水无尽绿。

石壁严宝坊，泉甘宜杞菊。但恐斋厨空，眼饱不救腹。

并山行径微，草露湿人足。师访老人家，门前有修竹。
过杨不弃索其丹青适大雪盈尺即席题
胡应麟（明代）

怪底春城雪，从君笔下飘。飞花藏远寺，古树折平桥。

驴背吟方剧，龙团兴未销。倪迂倘留客，清閟日相邀。
次韵石温之都官见赠
赵抃（宋代）

桐江得请上恩荣，孤士惭无善可旌。望阙天光惊已远，到家春色喜先迎。

云边旧念青山隐，鉴里新逢白发生。多谢贤朋遗佳句，重于珍璧价连城。
自平溪至沅赠州守祖玉州
费以矩（清代）

摐金伐鼓放舟行，万里长空一叶轻。三楚云山遥指顾，五溪花鸟欲将迎。

江流潕水天方阔，路出龙标山渐平。此日莫愁无地主，美人洲上有香蘅。
彭蠡
王安石（宋代）

茫茫彭蠡春无地，白浪春风湿天际。
东西捩柂万舟回，千岁老天时出戏。
少年轻事镇南来，水怒如山帆正开。
中流蜿蜓见脊尾，观者胆堕予方咍。
衣冠今日龙山路，庙下沽酒山前住。
老矣安能学佽飞，买田欲弃江湖去。
吴景良农庆堂诗
黄玠（元代）

维扬禹疆，厥壤维沃。尔服尔耕，贻我嘉谷。翼翼冷风，自南自东。

侯顺侯𡆬，岁聿屡丰。有稻有稌，有𪍓有穱。我庾既崇，如山斯岳。

先民是遗，匪予是能。擪籥吹诗，用荐厥声。厥声洋洋，式歌且咏。

锡庆自农，畴敢弗敬。
神宗皇帝挽诗四首 其一
刘攽（宋代）

制作夸三正，规模壮百王。自然推大略，谁得望清光。

东乐来蟠木，南琛过越裳。白云那可测，应复向汾阳。
和裴司空答张秘书赠马诗
张贾（唐代）

阁下从容旧客卿，寄来骏马赏高情。任追烟景骑仍醉，

知有文章倚便成。步步自怜春日影，萧萧犹起朔风声。

须知上宰吹嘘意，送入天门上路行。
再和 其二
牟巘（宋代）

正思觅食绕诸村，咄咄今朝雪塞门。屋角空囷饥雀噪，床头败絮冻鸱蹲。

分无醽醁能相熟，赖有符赀仅自存。堪笑少陵穷不死，区区苦欲问黎元。
江月五首 其三
李纲（宋代）

三更山吐月，羁客方独起。起游溪上阁，胜景乃如此。

露满七峰松，烟笼一川水。奔走尘埃间，顾未之知耳。
琴旨
舒岳祥（宋代）

重露洗丛菊。长宇流哀鸿。
瞽月入九地，哑木号太空。
老翁中夜入，清坐寻丝桐。
两片乾死木，和合藏深衷。
七弦说妙义，十指扬春风。
自古知音者，舜文周孔公。
四圣洗忧患，琴与易道通。
舜处嚚傲厄，文居君臣穷。
二叔流谗言，陈蔡靡所容。
物外有变逆，圣道当正中。
感此悟琴旨，瞭然古人胸。
置琴且勿弹，待我读易终。
七月十八夜枕上作
陆游（宋代）

电掣光如昼，雷轰意未平。
乱云俄卷尽，孤月却徐行。
露草蛩相语，风枝鹊自惊。
一凉吾事足，美睡到窗明。
颂古三十一首
释玿（宋代）

北禅夜分岁，特地巧安排。
维那出只手，线去又丝来。
田郎催拍板，鲍老舞三台。
若教行正令，活作一坑埋。
虎川
史尧弼（宋代）

暴虎须袒裼，冯河必褰裳。
想公川上叹，谁与共行藏。
溯水帘洞过月溪寺
黎民表（明代）

缘蹊路方涩，寻异景屡延。凝思瞩幽岩，朗咏溯长川。

青莲敞妙界，璧月鉴华泉。宝树无重影，金轮不复圆。

依微想台榭，出没怅云烟。羽人绝髣髴，员峤徒空筌。

归寂竟何感，抚化弥泫然。六龙倘可顿，为我挥虞渊。
赵侯保民惠政纪实诗 纪百姓感恩十五
邵君美（宋代）

花欢柳喜劝耕夫，綵帜如云拥轿前。万口一辞何以祝，福王坐处有青毡。
永寿县君挽词二首
秦观（宋代）

廷尉蒙恩後，兰台就养初。
大桩宜更寿，流水遽焉如。
鸾锦封花诰，蛛丝网板舆。
百年谁考德，琬琰在幽墟。
偈颂一百五十首 其四十八
释心月（宋代）

昼见日，夜见星，妙高山色青又青。便与么去，不惟打失鼻孔，亦乃失却眼睛。

且过在于何，黄河从源浊。
菟耳山
陈廷敬（清代）

马上卢龙塞，鸿边菟耳山。流云无定日，飞雨过重关。

古木生空翠，孤峰点细斑。征途能暂息，绝顶一跻攀。
崇禧夜坐
刘宰（宋代）

淮浙千万山，兹山钟秀异。
山中四时好，雪景更佳耳。
危登俯八荒，岂无超诣士。
春游眩红紫，秋赏挹苍翠。
冲寒缭冰崖，问讯世能几。
山神出奇观，似慰远来意。
漫空飞六花，匝地掩无秽。
颇疑群玉府，飘堕人间世。
又疑姑射仙，与物洗疵疠。
意行辄有得，旷望了无际。
便欲呼云车，御风驾六气。
举酒酹初平，逍遥聊卒岁。
和杨廷秀游蒲涧之什
蔡戡（宋代）

我来戏作南海游，两惊落叶鸣新秋。
文书暇日得胜侣，登临清赏追遨头。
万壑争流如爪裂，天公幻出神仙窟。
岩前滴水七月寒，岩下飞涛四时雪。
要当蹑履携枯藤，跻攀石磴褰裳行。
勿令俗物败人意，暂止喝道听松声。
安期已去宁复见，井灶漫传丹九转。
尚余玉舄在人间，特特追寻不辞远。
脚力已尽病莫兴，好山无穷相送迎。
山林钟鼎虽异趣，嵌崎荦确皆劳生。
更上危楼临峭壁，时见疏林鸟飞白。
一峰突兀郁相望，万顷沧波湛空碧。
此身疑是在蓬壶，下瞰城郭如盘盂。
恨无诗才可八斗，领略群山但卮酒。
人生上寿不百年，白云驾我我即仙。
从此去天只尺五，俯仰人间自今古。
初冬玄湖寓直次韵
朱让（明代）

清时分直署玄洲，壁上寒光静不流。红树远觉蟾兔影，清风适过凤凰楼。

亭虚夜迥千山寂，岸渺天空一镜浮。最是官閒堪养性，更从何处觅丹丘。
次韵王季夷时同宿蒋山
韩元吉（宋代）

草堂一壑转山腰，杖策无因隐士招。
蕙帐只应容我老，冷猿孤鹤夜寥寥。
遣怀五首寄致道
谢直（宋代）

在昔营居巢，首尾三十年。
高邻念羁旅，分我佳林泉。
自从仓幕归，亦买半顷田。
坐念颜太师，粥竭祗益煎。
不如边孝先，书眠腹便便。
使至汴州喜逢宋之问
李夔（唐代）

阮籍蓬池上，孤韵竹林才。巨源从吏道，正拥使车来。

相逢且交臂，相命且衔杯。醉后长歌毕，馀声绕吹台。
残春感事十首
方回（元代）

守郡艰危日，还家老病时。
僮奴惊逝谢，宾客听分离。
耨草泥沾手，煎茶火燎髭。
固穷终不怨，百链出新诗。
登高台
梁孜（明代）

四面山围屋，三洲水绕城。帆樯树杪出，楼榭镜中明。

古桂含霜色，长松隐浪声。尘机尽寥落，堪与白鸥盟。
朝阳岩
赵不息（宋代）

朝阳山水佳，毫端意无极。
发潜十七奇，幻出不盈尺。
因续漫浪铭，更写浯溪宅。
俱作画图看，静对天齐石。
题黄尚英墨竹
林弼（明代）

竹山万个碧琅玕，喜向仙家画里看。午夜凤台吹玉管，不知风露逼人寒。
日将出
耶律铸（宋代）

阴云夜合乾坤失，万象不能分别得。苍凉海底浴重光，却与行人指南北。
鱼唇
许廷崙（清代）

海物虽惟错，烹鱼共爱唇。吞钩前日屡，送酒此时频。

巨口应争羡，丰颐倍可珍。不须耽丙尾，一种味偏新。
即目
舒岳祥（宋代）

藕梢菱蔓织横塘，属玉鵁鶄度渺茫。
可怪插秧青雨里，暮寒清切水栀香。
句 其七
蔡京（唐代）

姑射神仙犹饮露，龟台王母未忘桃。
送李卿晔（晔，淮安忠公琇之子，时以罪贬岭南）
杜甫（唐代）

王子思归日，长安已乱兵。沾衣问行在，走马向承明。

暮景巴蜀僻，春风江汉清。晋山虽自弃，魏阙尚含情。
大阅即事书怀
吴芾（宋代）

东郊雨后好风烟，大阅归来意豁然。
十里旌旗明照日，九衢鼓吹闹喧天。
酴醾也浑如雪，杨柳飞来总是绵。
景物眼前虽不恶，老来无奈忆林泉。
秋浦登舟阻风泊池口
杨万里（宋代）

午眠化蝶化未成，梦中澒洞发大声。军鼙雷鼓百千面，援桴齐下作一鸣。

起来推窗无一物，海潮打入齐山窟。数洲翻覆相荡摩，四山动摇皆突兀。

钱塘潮来声惊天，金陵潮来声寂然。此去金陵一千里，那得潮声来到此。

长年三老笑复嘲，云是波声不是潮。清溪波头高过屋，大江波头泼日毂。

清溪去江一步地，大江可望不可至。北风向晚动地来，跳出银峰万万堆。

侬船莫管行不得，且看银峰永今夕。
野步
赵汝鐩（宋代）

雨收日薄春容嫩，步步东风桃李蹊。
香递深林疑麝过，声传幽谷认莺啼。
路摧迂步行荒草，桥断褰裳涉浅溪。
归遇田翁醉邀我，旋教买酒旋烹鸡。
送别彦威侄西归侍母 其三
程公许（宋代）

宇宙暗矛戟，吾当何处归。故山几幸免，暮景傥同依。

若见亲知问，愁无羽翮飞。一箪元自足，底用带金围。
晚望
汪宗臣（宋代）

野岸松杉暝色沉，渔翁收钓碧潭深。
冲云点点鹭飞疾，何处呼牛尚远林。
江城子 代作
高观国（宋代）

绿丛篱菊点娇黄。过重阳。转愁伤。风急天高，归雁不成行。

此去郎边知近远，秋水阔，碧天长。

郎心如妾妾如郎。两离肠。一思量。春到春愁，秋色亦凄凉。

近得新词知怨妾，无处诉，泣兰房。
三句颂 截断众流
道禅师（宋代）

堆山积岳来，一一尽尘埃。更拟论玄妙，冰消解瓦摧。
春秋战国门。少孺
周昙（唐代）

宝贵亲仁与善邻，邻兵何要互相臻。

螳螂定是遭黄雀，黄雀须防挟弹人。
石莲七十七自寿词 其十五 四煞
吴重憙（清代）

佐邮传，过一年，抚河南，悲两朝。官从旧地迁才乐，重看竹马儿童老。

渐见鹓鸾旧侣凋。只为从民所好。因矿务横生牴牾，博得个解镇逍遥。
西江月 其二 咏雪三调
陈德武（宋代）

为问云间滕六，天工何事依违。冬前三白不时为。

今日驾言春瑞。

瘦损穷彭泽柳，禁持杀傅岩梅。仁风反掌霁天威。

都做一江流水。
南阳
彭汝砺（宋代）

复尔行南阳，兴言涉清汉。日晴川谷明，风靡花竹乱。

遥瞻万山麓，近眺樊城岸。南北有仳离，令人感鸿雁。
江上晚景二首 其一
李纲（宋代）

清江一曲深，翠岫千峰峙。江村八九家，茅舍修竹里。

沙头渔网悬，林表烟素起。焉得惠崇师，写此真山水。
偈颂一百零一首
释慧性（宋代）

丹霞烧木佛，院主眉须落。
两个无孔铁锥，彼此将错就错。
焦砖打著连底冻，笑它普化摇铃铎。
大家 其三
孙原湘（清代）

七情雕刻玉珑玲，光彻玻璃一座屏。约伴彩笺书日子，试儿锦字认风丁。

愁听谢豹啼残月，苦讽牵牛觅小星。修得闺房清福胜，不教鹦鹉念心经。
禽言四首
黎廷瑞（宋代）

布谷布谷，十家九家逃亡屋。
去冬屯田买牛到黄犊，今春军需剥皮共食肉。
无牛可耕休论饭，秋粮要米从何办。
布谷布谷奈尔何，江南渐少淮南多。
书无闷寮
艾性夫（元代）

风雪萧萧席作门，奴星急把柳车焚。
脐中红炷两三日，坞里黄金十万斤。
丁巳寿国举兄
陈傅良（宋代）

岁自为诗岁自赓，愁无新思思还生。
更从今闰书初伏，待看何年值后庚。
汉网疏如天地阔，奎文下与水云平。
弟兄长健贫何病，判解金龟当一酲。
山居即事
王镃（宋代）

闲居却笑俗人忙，又欲移门向野塘。
午爨松脂粘斧腻，晓行云气湿衣凉。
长生瑶草成丹药，万岁灵藤结紫香。
林下知心时有月，黄昏相伴入藜床。
秋夕寄友人
罗邺（唐代）

秋夕苍茫一雁过，西风白露满宫莎。昨来京洛逢归客，

犹说轩车未渡河。莫把少年空倚赖，须知孤立易蹉跎。

想君怀抱哀吟夜，铜雀台前皓月多。
城下道中二首
赵蕃（宋代）

溪上桥危亭亦高，柳阴直下有鱼舠。
夜来雨足洪初涨，突岸冲矶声怒号。
悼亡九首 其四
张耒（宋代）

晓梳零乱发星星，病眼昏昏怯夜灯。乌几素屏双草屦，百年从此学山僧。
为项御史题张真人所画乌台春晓图
王绂（明代）

柏府沈沈春漏长，封章书罢动晨光。吏听乌鸟知朝候，人避青骢在道傍。

花外烟开金殿迥，柳边风暖绣衣香。宦情喜托仙家笔，虎踞龙蟠识帝乡。
西泠感旧
陈权巽（清代）

几日秋风到柳枝，可怜瘦尽绿丝丝。我来独立西湖晚，只有青山是旧时。
题李营邱枯木图
唐文凤（明代）

营邱枯木天下无，笔端造化何荣枯。想当盘礡欲画际，天为助兴神为驱。

邓林已化防风骨，沧海乍出珊瑚株。良材何异徂徕产，大用不值明堂需。

自怜形质赦斤斧，岂叹薪爨供樵苏。万牛回首力未许，独匠指顾心难图。

空遗偃蹇蔽村野，白石凿凿泉呜呜。枯梢似挂瘦蛇影，乱叶恍茁乖龙须。

我生本是山泽叟，隐居林樾同凡夫。昂霄耸壑日在望，号雨呼风时与俱。

只今廊庙重缔构，楩楠杞梓当贮储。按图工师傥所取，意营目盼增嗟吁。
怀乔白岩太宰
林俊（明代）

忆别始再聚，竟岁还分离。悠悠太行下，望望闽海涯。

南北一万里，音耗那得知。商飙转林薄，故叶馀空枝。

索居亦云远，贮结良未缓。云晴谅自閒，去雁应时返。

西窗几丛竹，月色共谁晚。相思复相思，肠盘未能饭。
三山寺戏堂头僧 其一
曾丰（宋代）

竹不容尘入，山宁与俗交。开门悬梵偈，置榻解僧包。

不见肘生柳，未闻头戴巢。葛藤非我事，笑语浪相嘲。
夜闻萧伯和与子上弟读书
杨万里（宋代）

少日耽书病得臞，何曾灯火稍相疏。
如今老懒那能许，卧听邻斋夜读书。
采莲词
顾非熊（唐代）

纤手折芙蕖，花洒罗衫湿。女伴唤回船，前溪风浪急。
富相公挽词五首 其三
范纯仁（宋代）

千龄遭际盛，五福始终全。还政周星纪，怀忠入夜泉。

华夷思旧德，河洛绕新阡。空有云亡叹，何由止逝川。
台城路 其二
易顺鼎（清代）

湘栊软语红襟小，输他玳梁栖稳。载酒春愁，吹箫夜约，生怕钿期无准。

花悰暗省。曾黛语眉传，脂香舌领。笑乞琼浆，云英低首意先肯。

罗衫嫩寒初逗，歌尘萧散后，庭院人静。绿径穿花，红街步月，踏遍旧家帘影。

兰堂漏永。料镜里鸾孤，衾边凤冷。多累卿卿，夜凉花下等。
四事
林之奇（宋代）

会有四不赴，时有四不出。
无贵亦无贱，无固亦无必。
里闬閒过从，身安心自逸。
如此三十年，幸逢太平日。
沟上梅花欲发
王安石（宋代）

亭亭背暖临沟处，脉脉含芳映雪时。
莫恨夜来无伴侣，月明还见影参差。
留守府酬皇甫曙侍御弹琴之什
窦庠（唐代）

青琐昼无尘，碧梧阴似水。高张朱弦琴，静举白玉指。

洞箫又奏繁，寒磬一声起。鹤警风露中，泉飞雪云里。

泠泠分雅郑，析析谐宫徵。座客无俗心，巢禽亦倾耳。

卫国知有人，齐竽偶相齿。有时趋绛纱，尽日随朱履。

那令杂繁手，出假求焦尾。几载遗正音，今朝自君始。
报恩寺避暑
王庭圭（宋代）

风枝不动午云蒸，古寺嵯峨倚石层。百丈虚廊荫华桷，半帘疏雨断飞蝇。

病馀已怯金樽酒，捧立仍无玉盌冰。奈此人间诸热恼，一杯清茗属高僧。
全閒居八首用紫琼道人春日园居杂咏原韵 其二
敦敏（清代）

插柳迂疏径，移花傍小亭。窗开新草绿，门对远山青。

说鬼何须强，谈奇任不经。客来但潇洒，有酒莫言醒。
赤花
方国骅（明代）

远籴出韦浦，扁舟泛赤花。山山涵晓日，岸岸抱圆沙。

穗井宁如旧，西川未有涯。十车空此载，愁绝是张华。
彦节判宗观察挽诗 其二
李弥逊（宋代）

俭素师寒隽，谦冲识老成。养亲公族化，取友士林倾。

贺屦填门近，灵輀赴垄轻。悲欢反覆手，挥泪湿铭旌。
堦基
李覯（宋代）

堂前一级似堦墀，无石无甎只旧基。
泥饰顷因年节近，蹋崩唯是客行时。
谁曾罗袜双来上，多谢苍苔久不离。
从此便成贫景致，竹帘垂处最相宜。
越州通判厅事后新凿方井
齐唐（宋代）

卧龙山脚寒岩底，沮洳泥涂不记年。
疏引一朝逢智匠，坐令咫尺变璇渊。
待时藏用怀灵德，济物施功假世贤。
留作越人歌咏事，召棠阴下酌贪泉。
简苏训直判院庄器之贤良
陆游（宋代）

行尽天涯白发新，槿篱竹屋著闲身。读书达旦失衰病，食菜终年安贱贫。

正使寄声无薛孟，不妨同里有荀陈。从今杖履时相过，花柳村村次第春。
上元
晏殊（宋代）

金翠光中实焰繁，山楼高下鼓声喧。
两军伎女轻如鹘，百尺竿头电线翻。
登合江亭
祁顺（明代）

千仞矶头一小亭，湘蒸流水合双清。人居两岸东西近，波映孤双上下明。

回雁峰前乡信杳，飞虹桥下钓舟横。望中咫尺长沙路，懒把文章吊屈平。
拟孟浩然夏日南亭怀辛大
张凤（清代）

日夕雨初过，閒亭敞幽景。结庐远人村，松月共清冷。

竹风生夜凉，池荷泻疏影。仰观天宇澄，云路一何永。

怅然念古人，此心徒耿耿。
登七星山呈仲钦 其二
张孝祥（宋代）

便驱匹马出烟岚，圣主恩深若海涵。却到玑衡高处望，白云无数满江南。
春暮
方岳（宋代）

人生会有百年极，春事略无三日晴。
岂惟坐隔海棠醉，亦未曾逐杨花行。
绿树阴阴遽如许。黄鸟飞飞寂无语。
先生欲作送春诗，似此一春那用尔。
沙塞子
朱敦儒（宋代）

万里飘零南越，山引泪，酒添愁。不见凤楼龙阙、又惊秋。

九日江亭闲望，蛮树绕，瘴云浮。肠断红蕉花晚、水西流。
冬日放言二十一首
张耒（宋代）

塞向久室处，帟幕亦复周。
温炉炽薪炭，永夜炎光流。
五更屋霜重，重衾如无裘。
兴怀无衣子，卒岁聊优游。
登黄鹤楼用崔灏韵
林光（明代）

仙乘黄鹤去千秋，观壮湖南是此楼。山势北来青个个，江流东去碧悠悠。

云随过雁离城市，帆带斜阳傍蓼洲。南望乡关归未得，白头应动倚门愁。
围城中故人多避寇在邻巷者雪晴往访问之坐语既久意亦暂适也
吕本中（宋代）

雪泥春既融，晓日初破雾。出门寻故人，来往不数步。

共谈江南胜，闭眼想去路。松风被茅屋，稻垄立白鹭。

行看贼围解，春水即可渡。先当上钟山，次第入庐阜。

生平泉石念，久受尘土污。况今九死馀，转觉处事误。

豫怀岩壑里，所至陪杖屦。可行君莫辞，行李我已具。
还自奉口
周密（宋代）

倚柁西风顺，舟行势若趋。山平初月蚤，市远晚烟孤。

客况三秋叶，乡心两岸芦。归期何日稳，趁得菊花无。
初夏同惟学惟长舅尊游二圣禅林检藏有述 其一
袁宏道（明代）

一尊高阁许从容，眺尽南湖与北峰。青叶黄衣馀碍在，玉函珠匣总尘封。

空江隐隐流清梵，别壁沉沉起暮钟。昏黑谈经人不去，知君学佛意初浓。
落叶
释文珦（宋代）

落叶重重与砌平，流泉澹澹入池清。无人识我无人到，独自吟诗独自行。
小春花
郑思肖（宋代）

天地无情正北风，飞鸿哀咽乱云中。此时纵使开千树，不及东皇一点红。
和王成之同赵达明游西湖
何澹（宋代）

只对西湖也自凉，雨余天更辟商羊。
水交秋色心田静，风入山商鼻观香。
别驾殷勤能高醴，五曹嬉戏且逢场。
凤凰池上今文伯，犹忆春闱夜卷长。
丁亥冬感怀寄赵章泉三首
刘宰（宋代）

楚塞仍多事，章泉阙寄音。
由来使狙诈，何意启狼心。
国势时轻重，江流自古今。
遥怜杜陵老，对雪几愁吟。
再得古木
朱熹（宋代）

青山一何深，上下尽云木。中有千岁姿，偃蹇卧寒谷。

明堂不徵材，大匠肯回目。樵斧莫谩寻，从渠媚幽独。
九日有感
解秉智（清代）

献策前年滞帝乡，伤心又度一重阳。凄凉院宇池无菊，落拓功名鬓有霜。

诗为感怀聊寄咏，酒因酬节勉衔觞。客亭莫话登高事，望眼何曾到北堂。
代书寄赵处州公甫
苏泂（宋代）

苕霅无来使，如今又几时。
案馀分惠笔，室有寄来诗。
豁达偏怜我，风流更许谁。
怀哉括苍小，安用借留为。
正旦日大雪过秀州城外闻乐神踏歌打鼓
李之仪（宋代）

岁除夜雪一寸许，便觉新年喜气多。大观元年第一日，一番胜事信可歌。

歌不已，鼓声起，漫垄连村如市里。更愿雪深一尺馀，收了去年三尺水。
庆元二年恭上太皇太后皇太后太上皇帝太上皇
佚名（隋代）

文母曼寿，载锡之光。
意集瑞命，宜君宜王。
惠以仁不，慈以行彰。
保佑子孙，受福无疆。
眙书自乙丑之冬迁来细米胡衕同居今十年矣属题合照
陈宝琛（清代）

六十年前比屋时，我方弱冠子童嬉。退朝果饵迎归骑，隅坐枰童覆客棋。

甥馆已非过必式，王城虽旧隐犹宜。两头语笑成今昔，百感儿曹或未知。
玉仙馆
张籍（唐代）

长溪新雨色如泥，野水阴云尽向西。

楚客天南行渐远，山山树里鹧鸪啼。
大射赋诗
魏收（南北朝）

尺书徵建邺，折简召长安。
雷雨
刘敞（宋代）

寂寞荒居草木深，商歌犹足玩愁霖。仰头笑问丰隆苦，亦未妨人倚柱吟。
渔家
薛嵎（宋代）

生涯渔业在，屋漏旋增茅。
莫道直钩拙，翻同稚子敲。
夜灯切竹火，宾坐具山肴。
中有白头者，离骚手自抄。
丁亥寿药房先生四首
陆文圭（元代）

出处穷通若命何，月居南斗类东坡。
底须内翰还公做，恭破已轮春梦婆。
句 其一
勾台符（宋代）

松门开碧嶂，五甃锁清泉。
上韦左相二十韵（见素）
杜甫（唐代）

凤历轩辕纪，龙飞四十春。八荒开寿域，一气转洪钧。

霖雨思贤佐，丹青忆老臣。应图求骏马，惊代得麒麟。

沙汰江河浊，调和鼎鼐新。韦贤初相汉，范叔已归秦。

盛业今如此，传经固绝伦。豫樟深出地，沧海阔无津。

北斗司喉舌，东方领搢绅。持衡留藻鉴，听履上星辰。

独步才超古，馀波德照邻。聪明过管辂，尺牍倒陈遵。

岂是池中物，由来席上珍。庙堂知至理，风俗尽还淳。

才杰俱登用，愚蒙但隐沦。长卿多病久，子夏索居频。

回首驱流俗，生涯似众人。巫咸不可问，邹鲁莫容身。

感激时将晚，苍茫兴有神。为公歌此曲，涕泪在衣巾。
大慈寺
叶清臣（宋代）

佛陇光沉茂草平，树林犹作诵经声。
一心三观休分别，秋静山高海月明。
邵陵作
张谓（唐代）

尝闻虞帝苦忧人，只为苍生不为身。已道一朝辞北阙，

何须五为更南巡。昔时文武皆销铄，今日精灵常寂寞。

斑竹年来笋自生，白蘋春尽花空落。遥望零陵见旧丘，

苍梧云起至今愁。惟馀帝子千行泪，添作潇湘万里流。
宿高桥怀仲明
李流谦（宋代）

阑干投晚俯烟霏，全不支梧酒力微。
沙鸟犯寒犹独立，林乌趁暝已先归。
缭愁亦笑溪为带，障远端疑树合围。
岁晏客天无好梦，最怜清露渍人衣。
莲荡
林逋（宋代）

楚妃皋女一何多，裳似芙蓉衣芰荷。
几夕霏霏烟霭里，竞窥清浅弄重波。
题凉峰
黄公度（宋代）

倚杖清秋远，弹琴白昼长。
笙箫离馆废，云木晚风凉。
往事空流水，岿心满夕阳。
相逢惜分手，珍重故人觞。
移舟簟溪眺蜜岩
姚燮（清代）

山意老防瘦，散作披麻皴。蜂声索暗雨，鱼气蒸明云。

碧萝醉宜索，桃花梦当春。虹带垂水湔，玉髻抱烟瞋。

此秀古已饷，其丽迥难群。夙知岚翠间，石室多藏真。

绿薤宛委书，朱检岣嵝文。洞撷琅风虚，似有丝竹闻。

颇期发天秘，观理希所欣。凡浊惭未除，霞想空郁湮。
奉酬李相公见示绝句（时初闻国丧）
白居易（唐代）

碧油幢下捧新诗，荣贱虽殊共一悲。

涕泪满襟君莫怪，甘泉侍从最多时。
即席分得秋字送张吉老学士移使京西
苏颂（宋代）

赐对中楹喜暂留，驻旌聊复到蓬丘。
朋游少别三周岁，尊酒相逢半白头。
频拜恩光龙铸节，屡宣风力隼横秋。
二邦已见澄清效，更尽宽平缓主忧。
送无可上人游越（一作送无可住越州）
姚合（唐代）

清晨相访立门前，麻履方袍一少年。懒读经文求作佛，

愿攻诗少觅升仙。芳春山影花连寺，独夜潮声月满船。

今日送行偏惜别，共师文字有因缘。
庆云见
李绅（唐代）

礼成中岳陈金册，祥报卿云冠玉峰。轻未透林疑待凤，

细非行雨讵从龙。卷风变彩霏微薄，照日笼光映隐重。

还入九霄成沆瀣，夕岚生处鹤归松。
雪中苦寒戏嘲
范成大（宋代）

茸毡帐下玉杯宽，香里吹竹醉里看。
风雪过门无入处，却投穷巷觅袁安。
忆王孙（秋词）
李重元（宋代）

飕飕风冷荻花秋。明月斜侵独倚楼。十二珠帘不上钩。黯凝眸。一点渔灯古渡头。
朝中措（述旧曲）
韩淲（宋代）

霓裳霞佩淡丰容。云冷露华浓。唤起石丁归去，冥冥仙仗崆峒。

人间秋老花饶笑，清映小帘栊。记取五城深处，凤箫吹下天风。
早朝思退居
白居易（唐代）

霜严月苦欲明天，忽忆闲居思浩然。自问寒灯夜半起，

何如暖被日高眠。唯惭老病披朝服，莫虑饥寒计俸钱。

随有随无且归去，拟求丰足是何年。
癸巳岁除夜诵孟浩然归终南旧隐诗有感戏效沈休文八咏体作 其一 北阙休上书
程俱（宋代）

说将且不暇，于时真自疏。深惭叔孙子，未办茂陵书。

正自饥欲死，敢言忠有馀。平生畎亩志，本不羡严除。
泮宫杏花乃阎紫微为教官时所殖复用前韵
王十朋（宋代）

同年紫微公，昔游帝王家。穿杨百步间，妙不毫釐差。

桂窟擢高枝，杏园赏仙葩。手移曲江根，不惮川涂遐。

翱翔夫子坛，栽植泮水涯。花好实亦成，诸公欣拜嘉。

我来节中和，数树红交加。不见紫微郎，如对紫微花。

满堂烂银袍，赋诗丽绮霞。大胜瓜李桃，欲报无琼华。
雁字三十首次韵 其二十七
韩氏（清代）

江湖兄弟并书淫，令节茱萸望远心。歧路分携成折股，顺风直下试悬针。

偶鸣得意莺迁木，忽写离情鸟忆林。草满池塘归未遂，欲寻佳句梦中临。
秋日登楼
黄希旦（宋代）

高阁倚斜阳，登临觉倍凉。残蝉空自咽，归燕为谁忙。

蔽日云头猛，沿山雨脚长。竹村溪上影，彷佛似潇湘。
冬尽难离和丘长史诗
江淹（南北朝）

闲居深怅怅。
飔寒拂中闺。
宝礼自千里。
缣书果君题。
山川吐幽气。
云景抱长怀。
兹别亦为远。
潮澜郁东西。
汀皋日惨色。
桂闇猿方啼。
擥意谁侘憏。
屑涕在心乖。
杜蘅念无沫。
石兰终不暌。
冀总岁暮驾。
游衍苍山蹊。
念奴娇 中秋夜，五亩园步月，有怀两大人
张令仪（清代）

酒阑闲步，向池头、惊起栖鸦阵阵。烟净波光澄似练，冰镜双悬阵影。

疏树停云，老鱼掷浪，望处轩窗窈冥。玉宇琼楼，应不数神仙境。

好我骚首悲怀，无边夜色，独许游人领。白发天涯乡思剧，梦绕雕梁藻井。

睡鹤鸣霜，寒虫泣露，闲煞秋宵永。何时箫管，一棹中流小艇。
谢项子宜帅干遣馈
戴复古（宋代）

闻说沙溪上，分明似渭川。
重山照华屋，万竹绕清泉。
遣馈知相忆，登山未有缘。
一楼先月景，想像在吟边。
菩萨蛮四首 其四
朱珩（清代）

天寒阁住群芳信。东风不转西风紧。春淡忽如秋，花愁我亦愁。

风卑檐溜积，湿影都成碧。且扫近阶苔，莫教阶上来。
庚寅春兴 其二
谢重华（明代）

连朝雨脚细如丝，水满池塘绿满枝。閒却桔槔忘帝力，安排钱满待天时。

鸟嫌树滑鸣偏懒，花怯春寒放故迟。准候浮云都散尽，相携知己咏鱼丽。
题邓氏船斋
易士达（宋代）

平生心乐水云乡，卜得书窗瞰碧塘。
自有济川勋业在，在劳两柁与风樯。
寄赠侯宿彦明
赵蕃（宋代）

晁郑风流俱外家，源流如此见津涯。
难兄竟没荒三径，吾叔重津书五车。
家世诗声继叔起，古来材秀滞长沙。
顺宁不作南轩死，吾道伤哉鬓已华。
感遇三十八首·其十六
陈子昂（唐代）

圣人去已久，公道缅良难。
蚩蚩夸毗子，尧禹以为谩。
骄荣贵工巧，势利迭相干。
燕王尊乐毅，分国愿同欢。
鲁连让齐爵，遗组去邯郸。
伊人信往矣，感激为谁叹。
没冰铺晚晴月出晓复大雨上漏下湿不堪其忧
范成大（宋代）

晚色熹微煖似薰，儿童欢喜走相闻。无端星月照湿土，依旧山川生雨云。

旅枕梦寒涔屋漏，征衫潮润冷炉熏。快晴信是行人愿，又恐田家曝背耘。
粤城怀古
王恭（明代）

无诸建国古蛮州，城下长江水漫流。野烧荒陵啼鸟外，青山遗庙暮云头。

西风木叶空湟曙，落日人烟古垒秋。借问屠龙旧踪迹，断矶寒草不胜愁。
和移剌继先韵三首 其二
耶律楚材（元代）

当年不肯读三略，独抱遗经伴闲索。流行坎止不尤人，自甘万闲涉穷漠。

富贵荣华能几时，生死都来如梦昨。千年兴废沤浮沈，百岁光阴电飞烁。

常笑梁鸿歌五噫，窃学荣启弹三乐。未能仁义戢干戈，勉将敦厚惩浇薄。

近有人从故隐来，黄花无恙开篱落。问渠林肉与丘糟，奚如饭麦而羹藿。

人闻麋鹿满姑苏，阿瞒不复游铜雀。涂中曳尾希庄龟，江夏沉舟悲祢鹗。

吾山佳处归休乎，鹿逸平林鱼纵壑。
十二月初一初六两日闻雷
陶宗仪（明代）

今年腊月两闻雷，虩虩声从何处来。阳不闭藏先出地，下民修省可禳菑。
金匮道中
李新（宋代）

白云包裹石城赊，几度亲归梦里家。
春入小桃浑绮绣，风回残雪半尘沙。
唐贤碎泻真珠粒，郑老微明白杏花。
莫道穷边无好语，二公流落亦天涯。
榴花洞
魏万（唐代）

江山巧秀入禅扃，四望仙源画未真。
万疊好峰侵碧落，一条流水隔红尘。
润边鹿迹知何代，洞口榴花镇似春。
自恨声名尚牵锁，无因长对社中人。
古意
王象春（明代）

绮窗寂莫对花开，闲看残花点碧苔。
花到长门原易落，不干风雨夜重催。
忆越州
王随（宋代）

越上湖山何绝奇，昔闻寻胜宁遐遗。
烟波无忆旧吟醉，方是致君尧舜时。
醉花台坐月听东邻美人吹箫 其二
伍瑞隆（明代）

谁将幽怨写清光，一曲秦楼月似霜。翠幕珠帘深不见，空馀幽韵满衣裳。
杂体诗 殷东阳仲文兴瞩
江淹（南北朝）

晨游任所萃。
悠悠藴真趣。
云天亦辽亮。
时与赏心遇。
青松挺秀萼。
惠色出乔树。
极眺清波深。
缅映石壁素。
莹情无余滓。
拂衣释尘务。
求仁既自我。
玄风岂外慕。
直置忘所宰。
萧散得遗虑。
寄林子方
陈俊卿（宋代）

双阙门高袭庆余，相望再世拥轺车。
清名益重先君子，远俗争看行秘书。
医国十全姑小试，蠹民五瘴想先除。
炎州莫作经年计，狗监传闻诵子虚。
杂诗十首 其二
王祎（明代）

一日复一日，一月复一月。坐看明镜中，颜色晓夜别。

日夜不我与，少壮能几时。寸阴倘不惜，后悔将安追。
久客志感
谢榛（明代）

寄迹天涯久未归，孤城霜日惨无辉。
苦吟易老计何拙，浊酒驱愁功亦微。
兵气横关催走檄，仙云绕阙护垂衣。
自从河套停边议，将相于今远是非。
南楼对镜见白发
陆深（明代）

得一日，过一日，鬓边白发参参出。有个知音出我染，有个知音出我摘。

摘染有何益，世间多少少年郎，要白不得白。
鲜于东之晋伯之子赠诗次韵
晁公溯（宋代）

高帘不卷户长开，须子时时著屣一。
一坐清风生白羽，九衢乌帽失黄埃。
寄和邢子屑孙肖之始春见寄
王铚（宋代）

山林老去万缘休，只有情锺旧辈流。
芳草无穷山四向，断肠人在最高楼。
送周伯绳比部给假归昆山二首 其一
卢龙云（明代）

青阳欣改序，白社恋同声。准拟吟怀豁，翻令别思生。

看花违共赏，折柳重含情。锦里春偏丽，催君事昼行。
自题
白居易（唐代）

老宜官冷静，贫赖俸优饶。热月无堆案，寒天不趁朝。

傍看应寂寞，自觉甚逍遥。徒对盈尊酒，兼无愁可销。
八月十八社不雨得酒
方回（元代）

近社当有雨，至是终无之。
家贫久无酒，忽有社酒持。
万事不可料，人生难前知。
穷山旱已甚，园草日就萎。
重九倏复近，眷焉顾东篱。
稼穑不我与，灌此青蕊枝。
幽赏心所寄，曾不忧朝饥。
果茹愧云鲜，聊兹抚幼儿。
扁舟欲有适，矫首空遐思。
城西金明池小饮二首
蔡襄（宋代）

晓出都门外，名园连翠屏。
融怡春物动，潇洒尘虑醒。
轻风送花信，远水涵空青。
旧游无处问，芳树隔重扃。
过荻塘次韵
卫宗武（宋代）

平林历历晓云迷，津堠将迎客棹西。
千古兴亡泰伯国，一川经纬锹公堤。
雨添柳色成蛾绿，春剩花香散麝脐。
去去苕城知不远，摩挲老眼看山溪。
赛小孤庙
周浈（明代）

育秀凌华嵩，标奇奠淮楚。
阳辟启神关，阴沉开水府。
浑浑聚商舳，渊渊闻戍鼓。
陈瑟会安歌，传芭纷代舞。
椒浆既分洁，桂棹方容与。
日暮怀归情，含睇望修渚。
古诗二首上苏子瞻
黄庭坚（宋代）

青松出涧壑，十里闻风声。
上有百尺丝，下有千岁苓。
自性得久要，为人制颓龄。
小草有远志，相依在平生。
医和不并世，深根且固蒂。
人言可医国，可用太早计。
小大材则殊，气味固相似。
瓶中红白二莲五首
杨万里（宋代）

拣得新开便折将，忽然到晚歛花房。
只愁花歛香还减，来早重开别是香。
汎锦池霞川呈张以道二首 其二
张镃（宋代）

戏选婵娟结伴来，画桥低处侧鸾钗。娲簧静试醒松响，鲁酒聊倾旷荡怀。

万事亦须从使便，百年无过任天排。怜君近许同心友，分取湖光到竹斋。
马
丁谓（宋代）

蹀躞追风足，权奇汗血躯。
沙丘逢骏骨，澣海得名驹。
天骥千金直，龙媒万里途。
王良如在衔，下驷敢前驱。
又往郑园
蔡襄（宋代）

小小园亭细细风，千枝浅白间深红。
谁知狭径无人到，留得青春向此中。
叔白亡，王蜀子致书相吊，报以叔白所遗洋刀，并《刀赋》，兼寄此诗
李宪噩（清代）

人事自不齐，天道宁可问？逐逐千庸愚，落落数才俊。

举眼见成千，谁能识利钝？从古抱才士，湮没赍此忿。

所赖贤者知，犹有千秋论。慨为当世惜，不独一身困。

夭寿数之常，得此可无恨。蛮刀不华饰，都市顽铁溷。

一朝遇有心，倾赀买不吝。取以试割切，无物可迎刃。

遂作感刀赋，自有虹光喷。寓物本非留，聊托抒其闷。

其人苟不朽，此刀何用殉？代为知己酬，金错尚无逊。
上林归鸦
陈郁（宋代）

夕阳鸦背斂残红，万点飞归傍帝宫。
应是上林棲宿隐，可曾惊散月明中。
过阎氏桥亭
李廌（宋代）

绿芰红蕖照眼新，池塘风软起青苹。
远山碧映重林暮，委径香传别洞春。
五月独为长道客，沧浪自有濯缨人。
谁知雅意在丘壑，惭对箕嵩愧路尘。
赠玉岩二绝 其一
林颜（宋代）

一童一鹿自相随，不觉山间笋蕨肥。看尽荣枯弹指顷，烧痕青处认春归。
和秋浦闻鸡偶成
王志道（宋代）

窗前银烛焰将暗，楼上梅花引已残。
忽听鸡鸣思起舞，百年王业尚偏安。
偈颂十九首
释绍昙（宋代）

不业农商不业儒，菑田弗下寸根株。
驴年斫倒菩提树，羞见新州个老卢。